kardosdrur/scandi-wiki huggingface dataset:
Skjoldnæs Fyr

Skjoldnæs Fyr er et fyrtårn, opført 1881, med roterende linser 310 meter fra Ærøs nordvestspids Skjoldnæs, og 6 km nordvest for Søby. Skjoldnæs fyr ligner til forveksling det 21 m høje Hammeren Fyr ved Hammerknuden, på Bornholm.

Bygningerne 
Det runde 22 meter høje tårn er bygget af fint tilhuggede bornholmsk granitsten og tegnet af ingeniøren Theodor Wedén. Inde i tårnet fører en trappe med 57 trin op til den øverste platform. Under omgangen er der rundbuede konsolbårne udkragninger og lanternen, som har trekantede glas hele vejen rundt, afsluttes af et klokkeformet kobbertag med en udluftningshætte.

Boligbygningerne er opført i rødt, blankt murværk på granitsokkel og har eternittag. Der er nyere vinduer, som er enkeltglasruder med kitfalse. Nord for fyrgården ligger mindre træbeklædte udhuse samt et maskinhus med overbygning til kystudkig.

Teknik 
Fyret var oprindelig forsynet med roterende linseapparat og 4-vægers brænder. I 1907 blev brænderen udskiftet med en glødenetsbrænder. Urværket, som før fyret blev elektrificeret, drev linseapparatet rundt, er udstillet i tårnet.

Fyrets fokushøjde er 32 meter. Den 500 watts store brænder kan ses i en afstand af ca. 20 sømil. Fyret har roterende hvidt blink. Fyrets lanterne er meget velholdt og fuldstændig intakt fra opførelsen.

Turisme  
Der er offentlig adgang til tårnet og den forhenværende fyrmesterbolig, som nu fungerer som café og klubhus for Ærø Golfklub. På det ca. 60 hektar store areal omkring fyret er der anlagt en 9-huls og 18-huls golfbane. Sydøst for golfbanen ligger sandtangen Næbbet, der strækker sig 300 m ud fra den lave klint. Fyret er godkendt til klatring og rappelling (fire sig ned med et tov). Der er etableret sikringsbolte til sportsklatring, på selve fyret.

Galleri

Eksterne henvisninger 

 www.fyrtaarne

Ærø
Fyrtårne i Danmark
Spinout (album)

Spinout er en LP-plade fra november 1966 med Elvis Presley, udsendt på RCA med nummeret RCA LSP/LPM-3702. (Betegnelsen LSP ell. LPM foran et serienummer var RCA's angivelse af, hvorvidt LP'en var optaget i hhv. stereo eller mono.)

Albummet rummer soundtracket fra Presley-filmen Spinout, som ligeledes havde premiere i november 1966. Der var indlagt i alt ni sange med Elvis Presley i filmen, disse er alle på soundtracket. LP'en indeholdt tillige tre bonussange, som ikke havde tilknytning til filmen, men primært er tilført for at give LP'en tilstrækkeligt indhold.

I Europa (og dermed også Danmark) blev soundtracket døbt California Holiday, ligesom også filmen blev, men er i dag bedst kendt som Spinout.

Personerne bag albummet 
Folkene bag LP'en er:

 George Stoll, producer
 Felton Jarvis, producer
 Elvis Presley, sang
 Scotty Moore, guitar
 Chip Young, guitar
 Harold Bradley, guitar
 Tommy Tedesco, guitar
 Tiny Timbrell, guitar
 Pete Drake, steel guitar
 Charlie McCoy, mundharpe
 Floyd Cramer, klaver
 Charlie Hodge, klaver
 Henry Slaughter, klaver
 David Briggs, orgel
 Bob Moore, bas
 Henry Strzelecki, bas
 D.J. Fontana, trommer
 Murrey "Buddy" Harman, trommer
 Homer "Boots" Randolph, saxofon
 Rufus Long, saxofon
 Ray Stevens, trompet
 The Jordanaires, kor
 The Imperials, kor
 Millie Kirkham, kor
 June Page, kor
 Dolores Edgin, kor
 Sandy Posey, kor

Sangene 
De første ni sange på pladen blev indspillet i midten af februar 1966 hos Radio Recorders i Hollywood, Californien, mens de sidste tre numre blev indspillet i maj/juni hos RCA i Nashville, Tennessee.

LP'en indeholdt følgende 12 sange:

Side 1 
 "Stop Look And Listen" (Joy Byers)
 indspillet 16. februar 1966
 "Adam And Evil" (Fred Wise, Randy Starr)
 indspillet 17. februar 1966
 "All That I Am" (Roy C. Bennett, Sid Tepper)
 indspillet 17. februar 1966
 "Never Say Yes" (Doc Pomus, Mort Shuman)
 indspillet 17. februar 1966
 "Am I Ready" (Roy C. Bennett, Sid Tepper)
 indspillet 16. februar 1966
 "Beach Shack" (Bernie Baum, Bill Giant, Florence Kaye)
 indspillet 16. februar 1966

Side 2 
 "Spinout" (Ben Weisman, Dolores Fuller, Sid Wayne)
 indspillet 17. februar 1966
 "Smorgasbord" (Roy C. Bennett, Sid Tepper)
 indspillet 16. februar 1966
 "I'll Be Back" (Ben Weisman, Sid Wayne)
 indspillet 17. februar 1966
 "Tomorrow Is A Long Time" (Bob Dylan) – 'bonussang'
 indspillet 25. maj 1966
 "Down In The Alley" (Jesse Stone) – 'bonussang'
 indspillet 25. maj 1966
 "I'll Remember You" (Kuiokalani Lee) – 'bonussang'
 indspillet 10. juni 1966

Elvis Presley-albums
Jespersen og Pio

Jespersen og Pio var et dansk bogforlag, der blev grundlagt i København 1865 af Edvard Jespersen (1831-1904). Pio var i 1864 flyttet fra Flensborg til hovedstaden på grund af udfaldet af 2. slesvigske krig. Forlagets speciale var børnebøger og oversat skønlitteratur.

Sønnen Halfdan Jespersen (1870-1952) overtog i 1898 forlaget, der 1928 blev fusioneret med V. Pios Forlag. Efter Halfdan Jespersens død blev forlaget fortsat af hans søn Iver Jespersen (1904-1995). Jespersen og Pio blev i 1985 købt af Lindhardt og Ringhof.

Forlag fra Danmark
Danske virksomheder etableret i 1865
Ophørt i 1985
Tidligere virksomheder i København
Haase & Søns Forlag

Haase Forlag (officielt Haase Bogproduktion A/S, tidligere Lehmann & Stages Forlag, Haase Forlag A/S, Haase & Søn A/S, P. Haase & Søn A/S, P. Haase & Søns Boghandel og Forlag A/S) er et dansk bogforlag i København, der kan føres tilbage til 1877. Forlaget udgiver især skole- og lærebøger samt fagbøger.

Historie 
Forlagsvirksomheden tager sin begyndelse i 1877, da Gyldendal frasælger sin boglade i Klareboderne til dens daværende ledere, Daniel Emil Lehmann og Carl Sechmann Stage. Snart tilbyder Lehmann & Stage også udgivelser af bøger, primært kommissionsskrifter og skolebøger, eksempelvis Kr. Mikkelsens Dansk Sproglære fra 1894.

I 1896 får Lehmann & Stage får salmebøger i kommission for Det Kongelige Vajsenhus og bibler for Det Danske Bibelselskab. Produktion og salg af salmebøger og bibler i Danmark fortsætter frem til begyndelsen af 1980'erne. Året efter flytter forlaget til Løvstræde 8, hvor det stadig ligger.

I 1911 bliver Poul Peter Melbye Haase medejer af firmaet efter at have været ansat siden 1884. 10 år senere bliver sønnen Ejnar Haase optaget som kompagnon, hvorfor firmanavnet ændres til P. Haase & Søn. I Ejnar Haases tid udbygges forlagsvirksomheden til også at omfatte mange skønlitterære udgivelser. Forlaget videreføres i 1959 af Ejnar Haases søn Niels Jørgen Haase.

Bogladefunktionen bliver i 1993 solgt fra, idet virksomhedens ledelse koncentrerer sig om forlagsvirksomheden. Tre år senere overtager fjerde generation, Michael Haase, ledelsen og bliver i 2003 eneejer.

Organisation 
Haase Forlag er ejet af det dansk holdingselskab EIK Holding Invest ApS, der er ejet af Michael Haase.
Forlaget har sæde i Løvstræde, København.

Udmærkelser  
Lærebogssystemet TRE RELIGIONER vinder i 2008 undervisningsmiddelprisen efter fem års udviklingsarbejde.

Udgivelsen Barrison-feberen forfattet af Hans Henrik Appel blev erklæret Årets historiske bog for 2020.

Referencer

Eksterne henvisninger 
 Forlagets hjemmeside 

Forlag fra Danmark
Virksomheder i København
Danske virksomheder etableret i 1877
Ungkarleskat

Ungkarleskat er en særbeskatning af ugifte mænd, som blev begrundet med, at de som fritaget for en forsørgelsespligter måtte antages at have særlig skatteevne. Skatten blev også motiveret med ønsket om at derigennem opmuntre til ægteskab. I Danmark havde man næppe for alvor tænkt sig at gennemføre denne skat, derimod har politikere i 1920'erne og 1930'erne foreslået betydelige lempelser i familieforsørgerens skattebyrde, navnlig gennem store og progressive "børnefradrag", dvs. fradrag i skatten for hvert uforsørget barn. 

Benito Mussolini indførte en ungkarleskat samt moderskabsbelønning og lav skat for familier med mere end fem børn i Italien i 1930'erne.

Ungkarleskat nævnes i den danske film I de lyse nætter fra 1948, hvor Poul fortæller Linda at han skal giftes, fordi han ikke vil betale ungkarleskat.

Kilder 

Skatter
Olympiakos

Olympiakos kan henvise til

 Olympiakos CFP – en sportsklub med adskillige sportsgrene i Piræus, Grækenland
 Olympiakos F.C. – fodboldklubben under Olympiakos CFP, også kendt som Olympiakos Piræus
 Olympiakos B.C. – Basketballklubben under Olympiakos CFP
 Olympiakos S.C. – Volleyballklubben under Olympiakos CFP
 Olympiakos Vandpoloklub – Vandpoloklubben under Olympiakos CFP
 Olympiakos Nicosia – en sportsklub på Cypern
 Olympiakos Volos – en sportsklub i den græske by Volos
Theodor Wedén

Theodor Frits Christian Wedén (26. november 1848 i København – 5. maj 1931) var en dansk bygningsingeniør beskæftiget ved Fyr- og Vagervæsenet.

Wedén var af svensk afstamning, søn af maskinmester A.P. Wedén og hustru f. Gornitzka. Wedén var ansat ved Fyrvæsenet, fra 1894 som bygningsingeniør, hvor han lagde sit virke. Han har tegnet en del danske fyrtårne, hvoraf ét er blevet fredet.

Han var desuden kasserer for Dansk Fiskeriforening, Ridder af Dannebrog og af Sankt Olavs Orden. Han var gift med Karen født Breinholt, født på Spøttrup ved Skive og datter af godsejer N.B. Breinholt.

Værker 
 To fyrtårne på nordstranden i Dragør (1878, sammen med C.F. Grove)
 Skjoldnæs Fyr, Ærø (1881)
 Sletterhage Fyr, Helgenæs (1894)
 Ore Fyr ved Masnedsund (1895, fredet 2002)

Noter

Kilder 
 Danske fyranlæg 1750-1950
 Kraks Blaa Bog 1910

Ingeniører fra Danmark
Arkitekter fra Danmark
Embedsmænd fra Danmark
Riddere af Dannebrog
Riddere af Sankt Olavs Orden
Danskere i 1800-tallet
Personer fra København
Personer i Kraks Blå Bog (afdøde)
Henrik Tilemann

Henrik Christian Georg Tilemann (7. august 1835 – 7. februar 1923) var en dansk ingeniør og amatørfotograf.

Henrik Tilemann havde taget filosofikum og var uddannet cand.polyt. og var 1860-63 huslærer på herregården Frijsenborg, der var centrum for grevskabet Frijsenborg. I 1863 blev han forfremmet til godsforvalter og i 1864 blev han forflyttet til godserne Boller og Møgelkær, hvor han var indtil 1866. Så vendte han tilbage som godsforvalter på Frijsenborg og Stensballegård, hvilket han var indtil udgangen af 1916.

Han var selvlært fotograf og dokumenterede fester og gæster på Frijsenborg. Han huskes særligt for en serie fotografier, i alt 35, som han tog af digteren H.C. Andersen i 1863 og 1865. Billederne viser, at Tilemann var fuldt på højde med de professionelle fotografers kunnen, hvis ikke bedre. 

H.C. Andersen nævner ham i sin dagbog 17. juli 1863: "Hr Tiedemann før Huuslærer, nu Godsforvalter her photographerede Børnene, og mig, lige saa Grevinden." Og 19. juli 1863: "Thielemann fulgte med til Aarhuus." I 1865 nævner H.C. Andersen ham derimod, skønt hovedparten af optagelserne stammer fra dette år, kun een gang i sin dagbog, nemlig 11. juli 1865, hvor han skriver: "Til Middag var Cancellieraad Ditzel med Frue og Svigersønnen Thieleman." Der må have bestået et jovialt og venskabeligt forhold mellem fotograf og digter, for portrætterne fra Tilemanns hånd viser en afslappet og spøgefuld Andersen, som på et af billederne muntert svinger med sin høje hat.

Tilemann var gift med Betty Margrethe Ditzel (1838-1904), datter af distriktslæge i Hammel, kancelliråd Christian Andreas Ditzel (1805-1893) og første hustru, Edle Wilhelmine, f. Heiberg (1815-1850). I 1852 var dr. Ditzel blevet gift med Jensine Aarup (1825-1889).

Kilder 
 Bjørn Ochsner, "H.C. Andersen-fotografier fra Frijsenborg", Fund og Forskning, bind 2 (1955). Online-udgave

Eksterne henvisninger 
 

Fotografer fra Danmark
Ingeniører fra Danmark
Landmænd fra Danmark
Danskere i 1800-tallet
Danskere i 1900-tallet
Personer i Kraks Blå Bog (afdøde)
Christian Agerskov (ingeniør)

Jørgen Christian Michael Agerskov (2. oktober 1859 i Kappel ved Slien – 10. oktober 1928 i København) var en dansk ingeniør.

Han  kom han i lære på Södra Varv i Stockholm i 1877, og  kom senere i lære  på Orlogsværftet, hvor han tog afgangseksamen i  maskin- og skibsbygning i 1881,  og blev fastansat på værftet. Samtidig læste videre til   cand.polyt. og tog 1890  sin eksamen, trods at han mistede et  øje ved nogle kemiske eksperimenter i forbindelse  med  opfindelsen af en termoalarm, der skulle sikre mod ophedede lejer; Han fik i 1889 patent på opfindelsen.

Christian Agerskov arbejdede  et par år som maskininspektør ved fyrvæsenet, og fra  1892  i Kjøbenhavns Frihavns-Aktieselskab . I Frihavnen var han  projekterende og tilsynsførende ingeniør ved opførelsen både byggerier og tekniske anlæg og medvirkede bl.a. til at Frihavnen blev en af de første havneanlæg i verden,  drevet med  elektricitet som hovedenergikilde.

 Fra 1899 var han konsulent for Københavns Overtoldinspektorat. 
 Var censor i mekanisk teknologi ved Polyteknisk Læreanstalt i en årrække. 
 Var en  af de ledende kræfter i Ingeniørforbundet der blev oprettet i 1917 
 Blev i  1904  Ridder af Dannebrog.

Han er begravet i Nykøbing Sjælland.

Kilder 

Ingeniører fra Danmark
Riddere af Dannebrog
Embedsmænd fra Danmark
Danskere i 1800-tallet
Danskere i 1900-tallet
Personer i Kraks Blå Bog (afdøde)
Personer fra Kappel
Israel B. Melchior

Israel Berendt (Bernhard) Melchior (12. maj 1827 i København – 7. september 1893 smst) var en dansk ingeniør, fabrikant og amatørfotograf og desuden bror til Moritz G. Melchior og Moses Melchior.

Israel B. Melchior var uddannet cand.polyt., og i 1874 overtog han for 60.000 kroner Køge Papirfabrik (den tidligere Valdemarshaab Papirfabrik), som 1872 var blevet erklæret konkurs efter en oversvømmelse. Melchior lod fabrikken genopføre og modernisere og samme år lod han villaen Store Søvang opføre ved arkitekt Valdemar Ingemann. Villaen var uhyre moderne og havde bl.a. centralvarme og indlagt vand. Fabrikken brændte året efter og blev ikke genopført, men familien Melchior boede i villaen frem til 1884. Melchior var først gift med Charlotte Johanne Cecilie, født van Deen (1837-1865) og dernæst med sin niece Johanne, født Melchior (1848-1911). Han fik 4 børn.

Han huskes bedst som en amatørfotograf, der – skønt han ikke havde fotografering som levebrød – var meget kompetent og original i sine værker. Han fotograferede fra 1866 og fremefter familierne Melchior og Henriques' årlige sammenkomster på landstedet Rolighed på Østerbro. Tidens kendte kunstnere var også med ved disse lejligheder, og den mest kendte af disse er H.C. Andersen, som Melchior har fotograferet mange gange. Andersen havde kendt familien siden 1862.

Da han byggede Villa Søvang, blev tagetagen indrettet med et stort fotografisk atelier med ovenlys og en glasvæg mod øst, hvilket viser, hvor alvorligt Melchior tog sin hobby.

Kilder 
 Omtale hos Køge Arkiverne

Eksterne henvisninger 

Ingeniører fra Danmark
Fotografer fra Danmark
Danskere i 1800-tallet
Israel B.
Jøder fra Danmark
Fabrikanter fra Danmark
H.C. Andersen
Pål Johannessen

Pål Johannessen (født 19. juli 1959) er en norsk skuespiller, som er kendt for sin rolle som Kjell og Valborgs søn Basse i de norske film om Olsenbanden. Han spillede denne rolle i de syv første film i serien og i den sidste, Olsenbandens siste stikk, i 1999.

Filmografi 
 1966 Afrikaneren – Lillebror
 1969 Olsen-Banden – Basse
 1970 Olsenbanden og Dynamitt-Harry – Birger
 1972 Olsenbanden tar gull – Basse
 1973 Olsenbanden og Dynamitt-Harry går amok – Basse
 1974 Olsenbanden møter Kongen & Knekten – Basse
 1975 Olsenbandens siste bedrifter – Basse
 1976 Olsenbanden for full musikk – Basse
 1999 Olsenbandens siste stikk – Basse

Referencer

Eksterne henvisninger 
 

Olsenbanden (Norge)
Skuespillere fra Norge
Bad Brains

Bad Brains er et punkband fra USA dannet i Washington, D.C. i 1977. Sammen med bysbørnene fra Minor Threat er Bad Brains anerkendt som pionerer inden for hardcore punk,, selvom bandets medlemmer tager afstand fra denne betegnelse. Bad Brains er kendt for at inkorporere elementer af reggae og senere i karrieren funk, heavy metal, hip-hop og soul i deres musik. Bandet var et af de første sorte punkbands og kendte for deres tilhørsforhold til Rastafari bevægelsen.

Medlemmer

Nuværende medlemmer 
 H.R. — vokal (1978–1984, 1986–1989, 1990, 1994–1995, 1997–nu), guitar (1977–1978)
 Dr. Know — guitar (1977–1984, 1986–1995, 1997–nu)
 Darryl Jenifer — bas (1977–1984, 1986–1995, 1997–nu)
 Earl Hudson — trommer, percussion (1977–1984, 1986–1991, 1994–1995, 1997–nu)

Tidligere medlemmer 
 Sid McCray — vokal (1977–1978)
 Chuck Mosley — vokal (1990–1991)
 Israel Joseph I — vokal (1991–1994, 2009)
 Mackie Jayson — trommer, percussion (1991–1994)

Diskografi 
 1982: Bad Brains
 1983: Rock for Light
 1986: I Against I 
 1989: Quickness
 1993: Rise 
 1995: God of Love
 2002: I & I Survived
 2007: Build a Nation

Fodnoter

Eksterne henvisninger 

Punkgrupper fra USA
Mesterholdenes Europa Cup i håndbold 1967-68 (kvinder)

Mesterholdenes Europa Cup i håndbold 1967-68 for kvinder var den ottende udgave af Mesterholdenes Europa Cup i håndbold for kvinder. Turneringen havde deltagelse af 11 klubhold, der var blevet nationale mestre sæsonen forinden, og blev afviklet som en cupturnering, hvor alle opgørene til og med semifinalerne blev afviklet over to kampe, hvor holdene mødtes både ude og hjemme. Finalen blev afviklet som én kamp på neutral bane.

Turneringen blev for anden sæson i træk vundet af Žalgiris Kaunas fra Sovjetunionen, som i finalen i Bratislava besejrede SC Empor Rostock fra Østtyskland med 13-11. Det var anden sæson i træk, at et sovjetisk og østtysk hold mødtes i finalen.

Resultater

Ottendedelsfinaler

Kvartfinaler

Semifinaler

Finale 

Finalen blev spillet i Bratislava.

Kilder / eksterne henvisninger 
 World Handball Archive – Women Handball European Champions Cup 1968

Noter 

1967-68 (kvinder)
Håndbold i 1967
Håndbold i 1968
Kvindehåndbold
Sverre Wilberg

Sverre Wilberg (født 24. december 1929 i Fredrikstad, død 19. juli 1996 i Oslo) var en norsk skuespiller, som mest var kendt fra sin rolle som kriminalinspektør Hermansen i de norske Olsenbanden-film. Han var en stor del af sin karriere ansat ved Det norske teater.

Biografi

Teater 
Wilberg blev uddannet ved det kongelige akademi for drama Royal Academy of Dramatic Art i London mellem 1953 og 1955, og var ansat ved Trøndelag Teater fra 1955 til 1958. Derefter havde han opgaver ved Folketeatret, Chat Noir, Oslo Nye Teater og Fjernsynsteatret. Fra 1971 var han aktiv ved Det norske teater, hvor han spillede med i en række komedier, blandt andet Pære i En midtsommernattsdrøm og som Amor i Geir Sveaas' opsætning af Holbergs Ulysses von Itachia. Han har også spillet med i realistiske stykker som blandt andet direktøren i Stiftelsen af Antonio Buero Vallejo, flere Brecht-skikkelser, samt klassikeroppgaver som Kreon i Evripides' Medea. I 1980-tallet gjorde han sig bemærket som Gud i Goethes Faust og som Claudius i Hamlet. 

Wilberg var aktiv i 42 år i norsk teaterliv, og de sidste 25 år var han knyttet til Det norske teater, hvor han spillede mere end 100 forskellige roller

Film og tv 
Wilberg debuterde på film i 1959 i 5 loddrett, og fik sidenhen rollen som Hermansen i 12 Olsenbanden-film, samt roller i Smuglere (1968), Skulle det dukke opp flere lik, er det bare å ringe (1970) og Kamilla og tyven (1988). Hans sidste filmrolle var i Markus og Diana fra 1996. På tv var han for sine gæsteroller i komedieserien Mot i brøstet. Han var også med i episoden Vinterferie af komideserien Fleksnes fataliteter. Episoden blev imidlertid aldrig vist på tv, men er tilgængelig på dvd. Mot i brøstet-episoden I Søteste Laget, som Sverre Wilberg spillede doktor i, er seneret blevet dedikeret til ham.

Filmografi (film og tv)

Andre roller 
Han har også en rolle i hørespillet God aften, mitt navn er Cox: Den lille heksen.

Eksterne henvisninger 
 
 Dagbladet: Sverre Wilberg er død 

Skuespillere fra Norge
Olsenbanden (Norge)
Beta Satan

Beta Satan er et aarhusiansk band bestående primært af medlemmer fra The Malpractice og hedengangne Tiger Tunes . Bandet har eksisteret siden 2005.

I 2007 udgav Play/Rec en 7" split-single med Beta Satan og Lack hvorefter at Crunchy Frog signede bandet. Året efter udkom debutalbummet Girls.

Rockgrupper fra Danmark
Etableret i 2005
P562 Viben

P562 Viben (vibe) var et dansk patruljefartøj af Flyvefisken-klassen benyttet af Søværnet. Efter omorganiseringen af eskadrerne i 2004 og frem til udfasningen i 2010 hørte skibet under division 24 (missilfartøjsdivisionen) i 2. Eskadre. Viben har desuden deltaget i flere internationale operationer såsom UNIFIL og Operation Active Endeavour.

Skibet er siden hen blevet solgt til Marinha Portuguesa for 1 million euro i 2014 hvor det har fået navnet P590 Tejo. Skibet ankom til Lissabon 12. maj 2015 hvor det skal ombygges til at møde de portugisiske behov ved det statsejede værft Arsenal do Alfeite for 6 millioner euro.

Kun et skib har tidligere benyttet navnet Viben i den danske flåde: torpedobåden P568 Viben (1955-1965) – (Kriegsmarines S68)

Se også 
 Søværnet
 Marinha Portuguesa
 Flyvefisken-klassen

Referencer

Eksterne henvisninger 
 Flådens historie: P562 Viben
 Naval-technology: Flyvefisken-klassen

Patruljefartøjer fra Danmark
Stanley Donen

Stanley Donen (født 13. april 1924 i Columbia, South Carolina, død 23. februar 2019) var en amerikansk filminstruktør.

Han var oprindelig danser og koreograf og en af den amerikanske filmmusicals centrale navne. Han debuterede som instruktør med musicalen On the Town (Sømænd på vulkaner, 1949) i samarbejde med Gene Kelly. Han fulgte op med Royal Wedding (Bryllupsklokker, 1951), og lavede derefter den store succes Singin' in the Rain (Syng i sol og regn, 1952), igen i nært samarbejde med Kelly. Efter en ny musicaltriumf, Seven Brides for Seven Brothers (Syv brude til syv brødre, 1954), husket for sine livlige dansescener, koncentrerede han sig om "sophisticated comedies": The Pajama Game (Py, pep og piger, 1957), Indiscreet (Indiskret, 1958) og Two for the Road (To på vejen, 1967). Han lavede også kriminalkomedier som Charade (1963) og Arabesque (1966). Hans senere karriere har været mislykket, skønt Movie Movie (1978) fik en god modtagelse.

Eksterne henvisninger 

 

Filminstruktører fra USA
Filmproducere fra USA
Koreografer fra USA
Personer fra South Carolina
Jøder fra USA
Blagoevgrad (provins)

Blagoevgrad er en af de 28 provinser i Bulgarien, beliggende i landets sydvestligste hjørne, på grænsen til Bulgariens nabolande Grækenland og Nordmakedonien. Provinsen har et areal på 6.449,5 kvadratkilometer, hvilket gør den til den arealmæssigt tredjestørste i landet, og et indbyggertal (pr. 2009) på 368.840.Folketællingen 7. september 2021 viste 292.227 indbyggere i provinsen. Klik på referencen under indledningen i artiklen om Bulgarien for resultat af folketælling.

Blagoevgrads hovedstad er byen Blagoevgrad, der også er provinsens største by. Af andre store byer kan nævnes Petritj, Sandanski og Gotse Deltjev. I provinsen ligger desuden en række af Bulgariens højeste bjerge, idet Rila-bjergkæden skærer sig igennem provinsen.

Referencer 

Provinser i Bulgarien